Forretningen Din Tøjmand på Nørregade i Sindal blev tidligt onsdag morgen udsat for et rambuktyveri. Forretningen handler med mærkevarer, og ifølge Nordjyllands Politi kan der godt være tale om noget af et kup for de to maskerede mænd, der er set i forbindelse med tyveriet. Ved halvfiretidne kørte de to mænd en sølvgrå, Opel-lignende bil ind i butikken i Nørregade. De to maskerede mænd blev set løbe fra forretningen og ud i bilen, hvorefter de stak af. Flere politipatruljer blev senmdt til Sindal, men indtil videre er der ikke afgørende spor efter de to mænd. Nordjyllands Politi fortæller, at den grå bil kørte på stjålne plader - SB 31.741. Eventuelle vidner må gerne ringe til politiet på 114.

Opsummering:
Kørte bil ind i tøjbutik i Sindal